《过滕吊秦》
宋代·曾丰

浔流容派两江口，中有一城大如斗。埤堞砖抏土藉隍，楼台瓦溃泥漫霤。

入言淮海初到时，江献其清山献奇。彼私得之既以去，今幸存者皆其遗。

古藤阴下非眠处，肆言成谶终还悟。末祸休冤黄绶欺，初谋已被儒冠误。

眉山处丧与得坎，朱崖儋耳全吾身。孰知淮海造三昧，犹与眉山隔一尘。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。